
Redaktore 


Paul Gubbins 


ĈU KOINCIDE, ke en la nuna 
numero de LBE, en tri apartaj 
raportoj pri aŭtunaj Esperanto- 
eventoj, la aŭtoroj atentigas pri 
mankanta publiko, kio siavice 
minacas la estontecon de la 
koncernaj aranĝoj? Temas pri la 
Internacia Renkontiĝo en Aylesford, 
la Buchanan-prelego ĉe la 
Universitato de Liverpolo, kaj la 
diskutronda sesio (drondo) en 
Sheffield. Malsamaj lokoj, malsamaj 
kialoj: sed la sama rezulto. Ne eblas 
okazigi eventojn, kiujn la publiko - 
malgraŭ anoncoj monatojn antaŭe 
pri datoj kaj lokoj - ne ĉeestas. 

Povas esti, ke tio, kio estas 
proponata dum eventoj tiaj, ne plu 
kongruas kun la deziroj aŭ la 
bezonoj de esperantistoj. Pri la 
drondo-sesio en Sheffield, eble 
lokaj cirkonstancoj ludis rolon. 
Paralela sesio en Londono pli 
sukcesis: ŝajnas, ke oni ja volas 
diskuti temojn esperantajn kaj 
neesperantajn en la internacia 
lingvo. 

Sed ĉu tio sufiĉas? Ĉu estas 
bezono pri malpli formalaj aranĝoj 
(ekzemple komuna regiona/ 
federacia manĝaĵo kun la eblo 
simple babili)? Aŭ ĉu oni deziras ja 
pli formalajn eventojn, kun 
ekzemple lecionoj pri gramatiko, la 
historio de Esperanto, ties socio aŭ 


Pri progreso kaj tajdoj 

literaturo, preparado por KER- aŭ 
aliaj ekzamenoj? 

Eble helpus al organizantoj scii, 
ĉu tio, kion ili ofertas, fakte 
kongruas kun nunaj voloj - sendube 
Viv O'Dunne ĉe la EAB-oficejo en 
Barlastono volonte ricevos viajn 
proponojn kaj komentojn por 
transdoni al la organizantoj de la 
diversaj kursoj kaj eventoj. Aŭ jen 
eble vana demando: la respondoj 
verŝajne ne indikos firmajn 
tendencojn sed spegulos unuopajn 
interesojn malfacile en publikaj 
forumoj realigeblajn. Povas esti, 
evidente, ke iom post iom ni perdos 
la fizikajn renkontiĝojn, inkluzive 
de tradicia ĉiujara kongreso brita, 
akceptante, ke la esperanta movado 
ja moviĝas al virtuala (kaj vigla) 
elektronika ekzisto. Domaĝe, de la 
vidpunkto de persona kontakto, sed 
necesas foje flui kun la tajdoj de 
progreso. Se, entute, temas vere 
pri progreso. 

Aliflanke nepras kun ĝojo noti, 
ke la marta Buchanan-seminario en 
Liverpolo allogis tiom da homoj, ke 
fine ne ebbs akcepti pli da 
interesatoj. Tio indikas, ke jes 
ekzistas intereso pri seriozaj, 
science strukturitaj esplorsesioj pri 

la lingvo, kulturo kaj literature) de 
Esperanto. Do ni ne senesperu! 

La tajdo-metaforo memorigas, 
ke nenio restas senŝanĝa. Do mia 
propra tajdo pelas min for de la 
strandoj de La Brita Esperantisto, 
kie mi agrable vadas dum 15 jaroj. 
Tamen la numero, kiun vi nun 
legas, estos la lasta de mi 
redaktita. Dum mia redaktoreco mi 
kontentas pri kelkaj aferoj, 
malkontentas pri aliaj. 

Aparte plaĉas la fotoj, kiuj, kun 
la nomoj de la fotitoj, pri kio mi 
insistas, helpos al venontaj 
generacioj de historiistoj identigi 
aktivulojn en la movado. Plejparte 
mi mem faris la fotojn kaj kelkajn 
mi fiere memoras: John Wells, 
akordeonon ludanta, aŭ Marjorie 
Boulton kun John Francis dum 
skota kongreso en Peebles (aŭtuno 
2004); Ionel OneJ apud la strat-ŝildo 
"Esperanto Way" en Stoke-on-Trent 
(printempo 2005); Marjorie apud la 
busto de Zamenhof ĉe Wedgwood 
Memorial College (aŭtuno 2010); 
kaj la grup-fotoj, kiuj aperas ofte 
dorsflanke de la revuo. 

Ankaŭ pri la rubriko "Kiu 
kiuas kiun mi iniciatis, por ke 
ni konatiĝu kun niaj membroj kaj 
aktivuloj, mi kontentas (kaj volas 
danki al Joyce Bunting, kiu fidele 
kaj diligente realigas mian ideon); 
same pri la buntaj kaj tre variaj 
artikoloj de Jack Warren, kiuj, kiel 
oni informas min, tre popularas. 


Tamen ne ĉio tiel sukcesis. Ne 
prosperis al mi entuziasmigi pri 
traduk-konkurso, kaj krom la 
rakontoj de Joyce - denove! - kaj 
foje de du-tri aliaj, mi bedaŭras, ke 
ne regule aperas pli da rakontoj de 
aliaj aŭtoroj. Cetere miaj provoj 
kuraĝigi kurs-organizantojn, 
grup- au federacio-sekretariojn 
priraporti eventojn, kiujn ili 
okazigas, aŭ eĉ partoprenantojn 
sendi raportojn, plejparte fiaskis. 
Hodiaŭ estas pli facile fari kelkajn 
fotojn, aperigi ĉe Fejsbuko, kaj jen 
fino de la afero. Tiel tamen ne 
kaptiĝas la tuto de tio, kio okazas 
en esperantaj rondoj en Britujo. 

Lastatempe mi akiris la 
impreson, ke, se mi mem ne ĉeestos 
eventon, neniu sendos raporton. 

Tiel batali, kontraŭ silento, 
indiferento aŭ Fejsbuko, estas unu 
el la kialoj por rezigni pri la 
redaktoreco. Bezonatas energio, 
kiun mi ne tiom abunde kiom 
antaue posedas. 

Nepras danki al Simon Davies, 
la kompostisto de LBE, kiu la 
artikolojn enpaĝigas, la fotojn 
aranĝas, la tajperarojn elsarkas, 
kaj kiu funde komprenas la 
teĥnikajn aspektojn de la aperigo 
de nuntempa revuo, kiuj al mi pli 
kaj pli fremdas. Ni bone, mi 
preskaŭ emas diri modele, kun- 
laboris. Do al Simon sincerajn 
dankojn, kaj al mia posteulo - kaj al 
LBE - sukceson, prosperon kaj 

Tim Owen 


Verda lingvo, ruĝaj ĉemizoj 


DENOVE Esperanto-Asocio de Britio finance kaj surloke subtenis la 
Internacian Lingvan Festivalon en Sheffield, pasintan novembron. Tim 
Owen kaj Ian Carter dividis la instruadon, la unua per du sabataj sesioj 
kaj la dua per du dimanĉaj. 

Kiel kutime la studantoj bone ricevis Esperanton. Kaj ĉi-fojon ili ne tiel 
rapide kiel kutime forgesos ĝin. La skipo de la Internacia Student-Unuiĝo 
dum la tuta jaro fiere portos sur siaj ĉemizoj la devizon de EAB. ■ 



legantojn. 

Kaj fine ... sendube kelkaj estos 
rimarkintaj, ke mi eksiĝis kiel 
EAB-prezidanto. Pluras la kialoj. Mi 
diru simple, ke, aviĝinte en la 
pasinta jaro, mi volas (kiel anoncis 
pekintaj politikistoj de la Thatcher- 
epoko) pasigi pli da tempo kun mia 
familio. Espereble mia nepo min 
benos. Iam. 

Cetere mi daŭre laboros por 
Esperanto, kiel ĉef-redaktoro de 
Monato, kiel verkisto kaj esploristo. 


aparte pri originala dramarto. 
Lastatempe mi estas reelektita al 
Akademio de Esperanto kaj mi 
restas ano de la juĝ-komisiono por 
la belartaj konkursoj de UEA kaj 
por la konkurso "Romanoj el ĉiuj 
ĉieloj". Mi daŭre instruos 
Esperanton, ekzemple dum la 
barlastona somerlernejo (notu la 
datojn: 13-a ĝis 14-a de augusto). 

Al tiuj, kiuj min voĉdone kaj 
alimaniere dum mia prezidanteco 
subtenis, mi tutkore dankas. ■ 


Printempo 2016 


La Brita Esperantisto 


5 






Kiu kiuas ... en la 
brita Esperanto-movado? 


Malcolm Jones 


MJ • Ŝajne jes - mi 
neniam enuas pri 
panbakado, kion 
mi praktikas jam 
dum pli ol 36 jaroj 
... pli longe ol mi 
estas esperantisto 
- nur 32! 

JB • Ĉu vi multe 
kuiras? Ĉu 
tradician anglan 
aŭ internacian 
kuiradon? 



iom sukcese kuiris tradiciajn 
manĝojn. De tempo al tempo mi 
bakas aliajn gistopastajojn, kaj 
fieras pri miaj lunarkaj bulkoj. 

JB • Mi scias, ke muziko 
kaj morris-dancado plaĉas 
al vi. Bonvolu klarigi. 


Saluton, Malcolm. Ĉu preta 
por respondi demandojn? 


A /TT Jes, tute. Mi jus 
-L preparis panpaston, 

kiu ŝvelos dum ni parolos. 


JB • Oni diras, ke knedi panon 
trankviligas la 
spiriton - ĉu? 


MJ • Mi ludas fluton 
klasikstile kaj foje ludis 
popolmuzikajojn. Mi 
bedaŭras, ke mi ne 
lernis pianon, kiam 
juna, sed kiel studento 
mi iomete ludis gitaron, 
por akompani amikojn 
dum kantado. Morris- 
dancadon mi lernis 
en Chippenham pro la 
tiea ĉiujara festivalo. 

JB • Ĉu vi daŭre 
partoprenas en 
morris-dancado? 


MJ • Mi devas konfesi, ke ne 
- mia edzino tiel bone regalas 
min per bonegaj diversstilaj 
manĝoj el multaj naciaj tradicioj, 
ke mi ne kuraĝas malaltigi la 
kvaliton. Kiel studento, kaj poste, 
kiam estis vera bezono, mi jes 


MJ • Malofte nun, ĉar tio 
vere apartenis al mia vivo en 
Chippenham - en Skipton mankas 
tiu sama morris- stilo, kaj mi 
ne emis lerni alian, sed foje mi 
ricevas inviton de la "malnova 
grupo" aliĝi por iu aparta evento. 

Ekzemple dum 2010 mi povis 
kunvojaĝi al festo en Blain en 
Francujo, kaj mi aranĝis renkonti 
esperantistojn tie. Hazarde, io 
simila probable okazos ĉi-someron. 

JB • Vi ankaŭ kantas, ĉu ne? 

MJ • Mi ĉiam kantis en lerneja 
ĥoro. En Oksfordo mi bonŝancis 
kanti kun Bach-ĥoro, sub gvidado 
de Simon Preston. Poste, kiam 
mi loĝis en Germanujo, mi aliĝis 
al Hamburga Instruista Ĥoro. 
Nuntempe mi estas membro de 
loka "ĉambra ĥoro", kiu prezentas 
koncertojn tri-kvin fojojn jare; kaj 
ĉi-aŭtune mi denove membros en 
manĉestra ĥoro por koncertvojaĝo 
al Slovenujo. Jam kun ili mi kaj 
mia edzino vizitis Rumanujon 
kaj Islandon - kaj ambaŭkaze 
mi renkontis esperantistojn. 

JB • Nu, kiel vi esperantistiĝis? 

MJ • Mi unue aŭdis pri Esperanto 
supozeble pro UK en Harrogate 
en 1961, sed mankis tiam 
kuraĝigantoj. En 1984 mi legis 
leteron de Albert Lindsay en loka, 
Chippenham-ajurnalo pri la brita 
kongreso en Weston-super-Mare kaj 
pri lernado per senpaga kurso. Tio 
interesis min. Albert korektis miajn 
lecionojn kaj, dum mi plulernis, 
uzante Teach Yourself Esperanto kaj 
aliajn instrulibrojn, li kontaktigis 


Joyce Bunting 

telefone parolis kun 

Malcolm Jones en januaro. 

min kun Alan Shrives, tiel ke ni 
starigis neformalan konversacio- 
rondon en Chippenham. Danke al 
ili mi parolis telefone kun David 
Curtis. Grade mi konatiĝis kun 
multaj esperantistoj el la regiono. 

JB • Ni ŝuldas multon al 
tiuj homoj, ĉu ne? 

MJ • Certe - mi dankas aparte al 
Albert pro lia bonega enkonduko 
ne nur al la lingvo sed ankaŭ al la 
movado ĝenerale, kaj pro lia posta 
subteno de mia agado. Mi plustudis 
ĉe The Hill en Abergavenny en 
'84, kiam mi ĝuis la superan 
kurson de John Wells. Mia unua 
ĉeesto en universala kongreso en 
1985 en Augsburg tute kuraĝigis 
min. La kuniga solidareco inter 
diverslandaj partoprenantoj 
cementis mian esperantistecon. 

JB • Ĉu vi iris al Lillo lastan jaron? 

MJ • Jes, tio estis mia naŭa UK, 
kaj mi tre ĝuis ĝin. Ĝi multe 
impresis min pro la densa arta 
programo kaj nekutime vasta agado 
ekster la kongresejo por informi 
la ne-esperantistan publikon. 
Bonega estis la rekuniĝo de amika 

kvaropo, kiu unuafoje stariĝis dum 
ILEI-konferenco en 1998, sed de 
tiam neniam ĝis 2015 komplete 
rerenkontiĝis. Estis ankaŭ plezure 
revidi Sergei kaj Lidia - amikoj 
de barlastonaj somerkursoj, 
kaj ĉeesti la kortuŝan "aŭtoran 
duonhoron", gvidatan de Barbara 
Pietrzak, kie Marjorie Boulton 
povis rikolti dankan agnoskon kaj 
belajn rememorojn de multaj siaj 
amikoj kaj admirantaj legantoj. 

JB • Ĉu vi ĉiam estis instruisto? 

MJ • Jes, pri lingvoj. Kiel 
vicestro de lingva fako mi 
devis foje plene anstataŭi ties 
estron - kio fine plifortigis mian 
emon "resti en la klasĉambro" 
kaj ne iĝi administranto. 

JB • Ĉu vi instruis 
Esperanton en lernejoj? 

MJ • Jes. En '85, mi komencis 
instrui Esperanton al gejunuloj 
dum lernejaj lunĉpaŭzoj. Hi 
almenaŭ iom lernis kaj eksciis 
pri la lingvo, eĉ se ili ne poste 
daŭrigis. Tio estis en Chippenham. 
Kiam mi reiris al Skipton, mi 
instruis Esperanton sammaniere 
en la nova lernejo, sed kun iom pli 
da sukceso. Mi estis kontenta, ke 
ses knaboj venis al la malfermo 
de Esperanto-Domo en Barlaston 
2002. Kaj el tiuj, tri vojaĝis kun 


mi al la gotenburga UK en 2003. 

JB • Ho, jes, mi memoras 
ilin - ili tre ĝuis. Ilia unua 
eksterlanda vojaĝo, ĉu ne? 

MJ • Ĝuste. Ili renkontis 
Renato Corsetti en Barlastono 
kaj ĝojis re-renkonti lin en 
Gotenburgo. Ili ankaŭ mallonge 
intervjuiĝis por Pola Radio. 

JB • Kio por vi estas memorinda 
momento en via Esperanto-vivo? 

MJ • Mi elektu inter multaj. Dum 
iu UK mi, kiel kutime, aliĝis al 
Internacia Koruso. Mi hazarde 
staris apud alia baskantanto 
- japano; en si mem, nenio tre 
eksterordinara por ni. Tamen 
tiu viro estis blinda: li lernis la 
semajnan repertuaron, brajliginte 
la ekzercatajn muziknotojn 
kaj tekstojn, kaj li tiam kantis, 
legante sian brajlajon. Mirinde! 

JB • Ĉu via edzino interesiĝas 
pri Esperanto? 

MJ • Bedaŭrinde ne - sed ŝi 
tute subtenas mian okupiĝon 
pri ĝi, inkluzive gastigadon 
por Pasporta Servo, kaj ŝi mem 
profitis de tio. Mi instruis niajn 
infanojn kaj ili iomete parolis, sed 
vere ne interesiĝas. Tamen, mi 
amikiĝis kun kelkaj eksterlandaj 

esperantistoj, kaj kiam ni povis 
viziti ilin, ili ĉiĉeronis por ni. 

JB • Kie vi renkontis vian 
edzinon/karulinon? 

MJ • Ĉe tradicia festivalo pri 
kampara vivo - Malham Show: 
estas pluraj tiaj en la valoj de 
Jorkŝiro. Pro komuna amiko 
Barbara kaj mi renkontiĝis tie 
je la unua fojo, en 1971, kiam 
ni jam estis universitatanoj, 
kvankam ni ambaŭ loĝis longe 
en Skipton - mi denaske - kaj ni 
frekventis najbarajn gimnaziojn. 

JB • Kiamaniere vi profitas 
de Esperanto? 

MJ • Krom la multaj novaj personaj 
kontaktoj kaj multnaciaj amikoj, 
Esperanto malfermis miajn okulojn 
al aliaj landoj kaj pensigis min pri 
lingvoj aliaj ol tiuj, kiujn mi jam 
konis kaj instruis. Mi povis ankaŭ 
gustumi la plezurojn de aktorado. 

JB • Kiel vi propagandis 
por Esperanto? 

MJ • Mi starigis en Chippenham 
kaj poste en Skipton lokan grupon, 
pri kiu mi aperigis artikolojn en 
lokaj jurnaloj, kaj foje ni kunmetis 
ekspoziciojn. Daŭre, jam de multaj 
jaroj, mi kontrolas la lecionojn de 
korespondaj lernantoj en la kursoj 



de EAB, kaj laŭokaze kontrolas 
ankaŭ iliajn ekzamenojn (kio 
bedaŭrinde ne tre oftas nuntempe). 
Mi ankaŭ kunlaboris/-as ĉe ETA 
kaj ILEI; pri porinfanaj materialoj 
Urso-Kurso, Springboard, 
Comenius- projekto; pri la 
koresponda kurso "Elementary,..!"; 
kaj pri la ĉeestaj kursoj de EAB 
Course You Can / Lernu!, kaj 
ĉe Somera Festivalo, k.t.p. 

JB • Kio, laŭ vi, estas la plej 
granda defio por Esperanto? 

MJ • La ĝenerala publiko ne scias 
pri Esperanto kaj eĉ ne konstatas, 
ke ekzistas lingva problemo. Ili 
opinias, ke la angla solvos ĉion. 

JB • Kaj la plej granda eblo? 

MJ • Nuntempe, lernado ĉe 
Duolingo - la tre populara 
retejo por lerni lingvojn pere 
de la angla. Chuck Smith verkis 
la esperantan version. 

JB • Nu, ĉu vi fieras, ke Esperanto 
furoris en Britujo unue en 
Jorkŝiro? Mi aŭdis, ke la unua 
E-klubo fondiĝis en Keighley. A1 
kiu klubo vi unue aliĝis? Ĉu vi 
estas membro de ia klubo nun? 

MJ • Mi ĝojas, ke Esperanto 
aperis ankaŭ en nia lando; ne 
multe gravas, kie unue. Krom 
aliĝi al EAB kaj do per tio al 
la loka federacio, mi aliĝis nur 
al kluboj, kiujn mi starigis. Mi 
foje vizitis klubojn en Bristolo, 
Manĉestro (du PIV -aj nomoj), 
Keighley, Wakefield kaj Bradford. 

JB • Kiu homo plej 
influis vian vivon? 

MJ • Nu, kredeble mia unua 
lernejestro. Li vidis iun mian 
kapablon kaj konvinkis miajn 
gepatrojn plu kuraĝigi min 
diligente lerni kaj studi. 

JB • Kiu estas via plej 
malbona trajto? 

MJ • Dependas, kiu prijuĝas. Ĉu mi 
vere tro ŝercemas kaj vortludas? 
Miajn edzinon kaj amikojn precipe 


ĝenas, kiam mi (jam denove ...) 
kaptas okazon paroli pri Esperanto. 

JB • Kiu trajto ege ĝenas 
vin en aliaj homoj? 

MJ • Min ĝenas la egoisma - eĉ 
danĝera - konduto de kelkaj 
aŭtistoj, kaj aparte, kiam mi 
mem troviĝas surbicikle. 

JB • Kio en via vivo estas la plej 
ŝatata donaco, kaj kiu donacis? 

MJ • Nu, ni havas du filojn kaj du 
genepojn. Jen belaj donacoj. Krom 
tiuj mi devus elekti inter la unua 
"vera" biciklo, kiun donacis al 
mi onklo, kiam mi sukcesis en la 
ekzameno por vizitadi gimnazion, 
kaj la Oxford Companion to Music, 
kiun donacis lerneja amiko je mia 
21-jariĝo ... tiun mi ankoraŭ uzas, 
sed ne plu la unuan biciklon. 

JB • Se vi gajnus milionon 
da eŭroj, kiel vi uzus? 

MJ • Nu, mi aĉetus domon sur 
ebena tereno, pli praktikan 
por mia malsana frato. Kaj mi 
plu - pli grandskale - subtenus 
esperantistojn en Afriko. Mi 
konas muzikiston en DR Kongo, 
kiu provas registri proprajn 
Esperanto-muzikajojn, kaj por tion 
ebligi li komencis bredi kokinojn; 
kaj en Tanzanio, nia grupo jam 

helpis aĉeti radio-aparataron por 
komunuma elsendado, sed restas 
multaj aliaj subtenindaj projektoj. 

JB • Ĉu vi estas verdulo? 

MJ • Mi ne estas vegetarano, 
sed mi provas vivi modeste, 
sen troa ŝarĝo por la medio - ni 
ŝparas, reuzas, recikligas - sed 
estas tuja kontraŭdiro, ĉu ne, por 
esperantisto, kiu iom ofte longe 
vojaĝas? Mi kaj mia edzino ne 
estas "konsumantoj" de multo: 
ni ne kaptiĝas de moderna 
reklamado kun ĝia premo tuj 

Malcom Jones naskiĝis en 1949 
en Skipton, Jorkŝiro. Li studis la 
francan, germanan kaj latinon 
ĝis A-nivelo. Li eklernis la rusan 
en vesperkurso en Skipton. 
Studinte ĉe Worcester College, 
Oxford University, li gajnis 
licencion BA Hons pri modernaj 
lingvoj (germana kaj rusa) kaj 
sekve pedagogian PGCE. 

Lia unua laboro post universitato 
estis kiel instruisto pri la angla en 
hamburga gimnazio dum du jaroj. 
Reveninte al Britujo, li enposteniĝis 
en ĝenerala mezlernejo 
( comprehensive ) en Chippenham, 
kie li enkondukis la germanan. Post 
translokiĝo reen al Skipton en 1992, 
li instruis precipe la germanan ĝ is 
emeritiĝo en 2008. Li nun loĝas 
en Skipton kun edzino Barbara. 

Li ricevis fratulecon de EAB en 1990. 


aĉeti la plej novan ion - eble ĉar 
ni posedas nek televidilon nek 
"inteligentan" poŝtelefonon. 

JB • Mi scias de propra 
sperto, ke vi estas simpatia, 
pacienca instruisto, kaj iu, 
kiu bonŝance studus en via 
grupo, progresus. Dankon, 
Malcolm, pro la konversacio. 


MJ • Ne dankinde. Mi ĝojas, ke 
homoj ankoraŭ volas lerni! ■ 

Pri vizoj kaj vostoj 


Mamed Madok'ba 


PARDONU min, kara leganto, ke 
jam de kelkaj jaroj ne plu aperas 
kontribuajoj miaj en via valora kaj 
altestimata revuo La Brita 
Esperantisto. Mia vivo intertempe 
fariĝis tre malfacila, preskaŭ 
neeltenebla. Mi klarigu. 

Eble vi memoras, ke mi studis 
ĉe la renoma universitato de 
Birmingamo kaj intencis verki 
disertacion pri la kantemo de 
abeloj. Sed, ve, la abeloj malsaniĝis 
kaj mortis, la universitato ne 
renovigis mian kontrakton 
(malgraŭ miaj protestoj, ke eble 
nun la mortintoj kantas en ia 
abelo-ĉielo, se tia ekzistas, kaj do 
des pli valoras esplori), kaj finfine, 
malgraŭ tio, ke mi bone kondutis en 
via lando, paginte regule ĉiun 
monaton la luprezon de mia 
ĉambro, ellerninte la vortojn de ĉiuj 
strofoj de via bela kaj inspira nacia 
himno, kaj provinte aĉeti ĉiam 
britajn varojn - malfacile, kara 
leganto, ĉar ĉio, inkluzive de 
vestajoj, bicikloj, skribiloj kaj ankaŭ 
ŝtalo kaj ŝajne atomcentraloj estas 
aŭ estos fabrikitaj en Ĉinujo; kaj 
aviadilo-ŝipon, kiun vi ja ĉi tie 
konstruas (tamen en Skotujo, por 
komplezi al viaj morozaj nordaj 
najbaroj) mi ne deziras, dankon ... 
nu, fine, imagu!, malgraŭ ĉio ĉi, la 
registaro deklaris min (ĉar mi 


devenas, kiel eble vi bonvolus 
memori, de Palestino, do de Meza 
Oriento, aŭ Teroristujo, kiel oni 
emas ĝin vulgare nun nomi) 
malamiko de la ŝtato kaj rifuzis 
renovigi mian vizon. 

Ve! Kia katastrofo! Mi protestis, 
dirante, ke Palestino ne estas Sirio 
aŭ Irako aŭ Irano, sed vane. Mi 
bedaŭras, kara leganto, ke viaj 
funkciuloj, homoj alte edukitaj, 
sendube kun universitataj diplomoj 
unuaklasaj (nuntempe duaklasa 
diplomo same utilas kiel eluzita 
fiŝ'-kaj-frit'-envolvaĵo, dum 
triaklasa retenas nur komedian 
valoron), posedas eĉ ne la plej 
etetan scion pri la geografio de mia 
regiono kaj do farbigas nin, do tiujn 
kun iom ombra haŭtkoloro kaj sen 
akĉento reĝine angla, per la sama 
terorista peniko. Fakte, kara 
leganto, kvankam mi ne volas 
insulti viajn respektindajn 
funkciulojn (kiuj estas nuraj lakeoj 
de viaj fremdulo-malamikaj 
politikistoj), mi tamen vere opinias, 
ke tiuj ĉi homoj tute sincere kredas, 
kiel iliaj politikaj mastroj, ke 
komenciĝas Teroristujo, se ne 
paroli pri mia kompatinda 
Palestino, jam en Kalezo. Aŭ eble 
Bradford aŭ Notting Hill. 

Pardonu min, kara leganto, mi 
deflankiĝas. Psikiatro prave dirus. 

ke mi deflankiĝas, ĉar pensi pri la 
realo, akcepti la veron, de mia nun 
mizera ekzisto tro dolorigas. Car, 
imagu!, la funkciuloj, forpreninte 
mian vizon, volis min elpeli el via 
bela lando kaj resendi min - jes ja, 
mane katenitan, mi vidis en la 
televido - per aviadilo, "hejmen", 
kiel ili diris, al la lando de miaj 
prapatroj - la profeto ilin benu. 

Tamen jen, jen ĉi tie mia hejmo, 
kie mi dum jaroj pace kaj amike 
kun vi kunvivis kaj kie mi intencis, 
kiam estos ordonite, elgliti el tiu ĉi 
mondo en la pli bonan, kiu nin ĉiujn 
atendas. Do, ho ve, min elŝtatigi ili 
volis, kondukis min al speco de 
prizono, kun dekoj, centoj, da aliaj 
mizeruloj - ĝis mi, jes mi, kiu 
neniam malobeis, pekis, krimis 
dum vivo pli blanka ol la neĝo, kiu 
pro monda varmigo ne plu falas sur 
viajn montegojn (krom en Skotujo, 
kiun ni ne plu konsideros, ĉar ĝi 
jam mense se ankoraŭ ne politike 
sendependiĝis, kun nafto nun 
preskaŭ senvalora kaj viskio- 
industrio apartenanta pli ol duone 
al anglaĉoj kaj aliaj senkiltaj 
nekeltoj) - vidu, mian fadenon mi 
perdis, ho, jes - do unue kaj unike 
en mia vivo mi enmanigis al mi la 
leĝon kaj fuĝis, ne tre originale, en 
korbo da malpuraj littukoj, el la 
prizono, por ke, kara leganto, mi 
restu ja kontraŭleĝe, bedaŭrinde, 
tamen inter vi kaj en via amata 
lando, mia spirita hejmo. 


Mi ne pretendas, ke la vivo 
facilas. Kaŝe, sub la radaro, mi 
vivetas, helpate de bonkoruloj (jes, 
esperantistoj), kiuj min kvazaŭ 
pakaĵon sendas de sekurejo al 
sekurejo, por ke la aŭtoritatoj kaj 
foje mi mem ne scias, kie mi estas. 
La nomojn de la bonkoruloj mi ne 
malkaŝos, kara leganto - mi scias, 
ke vi ja silentus, se mi dirus, sed 
laŭdire en viaj rondoj (in)sidas 
homoj malpli fidindaj, kun langoj 
malligitaj, fiportantoj de 
konfidencajoj, ho ve. 

Sed mi ne tute senesperas, ĉar 
viajn samlandanojn mi respektas, 
sciante, ke iam ili vidos, ke ili 
maljuste kontraŭ mi agis, taksante 
min teroristo kaj provante min 
elŝtatigi. Intertempe, laŭ la 
zamenhofa proverbo, okazon mi 
kaptas ĉe 1' kapo, ĉar la vosto estas 
glita, kaj mi planas miajn venontajn 
post-abelajn esplorojn, por ke iam 
mi reiru en gloro al la universitato 
por finfari miajn studojn. 

Tamen sciu - kaj pardonu min, 
ke mi, sensignifa kaj akuzative kaj 
participe/-ape/-ope pekanta 
esperantisto, arogas al si la rajton 
kritiki nian senparalelan majstron, 
la neforgeseblan doktoron 
Zamenhof - al lia memoro benojn 
kaj kisojn el mia buŝo neinda - sed 
la proverbo eraras. Ne glitas la 
vosto, sed de scienca vidpunkto 
pleje studindas la zamenhofa vosto 
- nu, ne lia, kia herezajo!, sed lia 

proverba - ĉar, imagu!, la vosto 
fariĝis la subjekto de miaj nunaj 
reserĉoj. 

Ĉu vi rimarkis, kara leganto, 
kiel kato, sidanta, volvas la voston 
jen dekstren, jen maldekstren 
ĉirkaŭ la korpo? Nu, mi teoriumas, 
ke, kiel ekzistas dekstramanaj aŭ 
maldekstramanaj dupieduloj, 
ekzistas dekstravostaj au 
maldekstravostaj kvarpieduloj. 
Alivorte, estas 
sidantaj katoj, kiuj 
inklinas dekstre volvi 
la voston, aliaj, kiuj 
inklinas maldekstre 
ĝin volvi. Tiel, kara 
leganto, mi volas pli 
intime kompreni la 
bestojn, kun kiuj ni 
dividas nian etan 
mondon. 

Konsentite, miaj 
esploroj staras nur en 
la unua fazo, dum 
necesas pliaj ja 
laboratoriaj testoj. 

Poste nepros esplori 
kaj mezuri en la kampo, kiel diras 
ni sciencistoj (kio kreos 
problemojn, ĉar katoj generate ne 
kampemas, kiel ŝafoj aŭ bovoj, sed 
ĝardenemas, aŭ fotelemas), kaj do 
pro tio mi anticipas sufiĉe longan 
kaj penigan esplorprogramon. 

Nu, ĉio ĉi, kara leganto, kostos 
multe da mono (por ne paroli pri 
miaj konstantaj veturkostoj, loĝado 


en diversaj kaŝejoj - mi povas diri, 
ke la teorie fermita kolegio en 
Barlastono ankoraŭ tre komfortas: 
la stultuloj ne malŝaltis la hejtadon, 
imagu!), kaj do se vi volos 
kontribui, nu, sufiĉas nur etaj 
mondonacoj, vi povos ilin sendi al 
la konto Katvosto ĉe EAB, kies 
administrantino, la ĉarma kaj ĉiel 
kompetenta Viv O'Dunne, volonte 
mianome enkasigos la monon. La 

nepoj kaj katoj vin benos, 
kara leganto. 

Restas mia plej 
forta deziro vin saluti 
dum la brita 
Esperanto-kongreso en 
Liverpolo; mi tamen 
dubas, ĉu tio eblos. 
Prezenti min en publikaj 
lokoj tro danĝeras. Sed 
mi deziras al vi benatan 
kaj fruktodonan 
renkontiĝon, kiun 
tutcerte spirite mi 
ĉeestos. Kaj 
intertempe, kara 
leganto, ne forgesu la 
konton. Katvosto , ĉe EAB. Nur etaj 
donacoj, vere. Se pli grandaj, mi ne 
plendos. Tute ne. ■ 

Kiel klarigas la aŭtoro, artikoloj 
liaj jam de kelkaj jaroj ne aperas 
en LBE. Antaŭaj kontribuaĵoj 
troveblas ĉe la LBE- retejo: 

esperanto.org.uk/lbe 

Hazardo neelkalkulebla 


Geoffrey Sutton 



MI ESTIS ĉe la fino de mia 
restado en Japanujo. Laborinte 
jaron en Pekino kiel sub- 
redaktoro ĉe la Fremdlingva 
Eldonejo por la periodaĵo El popola 
Ĉinio, mi laŭ peto de japanaj 
esperantistoj jam pasigis sep 
monatojn en ilia lando. Mi 
diversmaniere helpis la movadon, 
sed ĉefe per prelegoj kun lumbildoj 
pri la vivo en Ĉinujo. Krome, mi 
pasigis du semajnojn en Suda 
Koreujo, kie mi ankaŭ alparolis kun 
interpretado kunvenojn de 
studentoj. Ĉi tiuj allogis multegajn 
homojn, ĉar tiutempe oni devis 


Tiuepoka foto pri Geoffrey Sutton (dekstre) 
kun Ulrich Lins sur ŝtona kamelo. 


aparte peti de la aŭtoritatoj 
permeson paroli pri Ĉinujo, do la 
intereso estis granda. 

Mi preparis min por baldaŭ 
forlasi Japanujon. 

Dum mia restado mi amikiĝis 
interalie kun japana junulino. 
Takako estis profesia interpretisto 
franca-japana. Ŝi flue parolis 
Esperanton. Ŝi ankaŭ unufoje 
vizitis min por semajnfino, kie mi 
loĝis, apud Toyota. Tie japana 
esperantista paro pruntis al mi 
dometon. 

Foje, kiam mi vizitis la paron, la 
viro seriozmiene turnis sin al mi 
kaj demandis: "Ĉu vi komprenas, ke 
japanaj virinoj kutime ne tiel 
kondutas?" Mi respondis, ke mi jes 
jam komprenas tion, kaj ke ni nur 
bone amikas; ŝi estas iom 

Geoffrey (maldekstre) kun kolegoj. 


eŭropiĝinta. Ŝi 
loĝadis en 
Francujo, kaj 
antaŭ nelonge 
verkis japan- 
lingvan libron 
kun la titolo Sep 
jarojn en 
Strasburgo. 

Iam dum sia 
vizito Takako 
rakontis, ke ŝi 
pensas vojaĝadi. 

Ŝi volis 

ĉirkaŭveturi per la aŭtobusoj 
Greyhound tra tufa Norda Ameriko. 
Ŝi tamen ankoraŭ ne decidis pri 
datoj, nek pri cellokoj. 

Estante ekforironta el Japanujo, 
mi kompreneble volis ĝisi al 
Takako. Mi telefonis al ŝi. Neniu 
respondo. Mi tranoktis 
en Tokio antaŭ la ekflugo; 
ankoraŭ neniu respondo 
al telefonvoko. Oni ne 
sciis, kie Takako 
troviĝas. 

Mi forflugis al 
Vankuvero kaj spertis la 
amuzan travivajon alveni 
unu tagon antaŭ ol mi 
foriris - do, frazo kiel "Mi 
forveturis morgaŭ" povis 
esti ĝusta! Sur la apuda 
insulego laŭ tiu sama 
nomo loĝadis kuzino de 
mia patro (filino de 
praonklo, kiu elmigris 

Skribotable ĉe El popola Ĉinio. 


Kanaden en la '20-aj jaroj). Ŝi venos 
renkonti min en la flughaveno, kaj 
ni du pramveturos al la insulo. 

Ni du sidadis inter la homamaso 
sur ferdeko de la pramŝipo kaj 
babiladis. De tempo al tempo mi 
alrigardis la homamason, sidantan 
kaj irantan tien kaj reen dum la 
ŝipveturado. Miaj okuloj ekfiksiĝis 
ĉe junulino. Embarasete mi tuj 
forglitigis la rigardon. Denove la 
okuloj troviĝis ĉe ŝi, kaj ŝi iom 
longete rigardadis min. Okuloj 
formoviĝis. Ŝi aspektas kiel ... ne 
eblas. Denove rigardetas; tamen 
neniel eblas finfine. Jam venis la 
horo por elŝipiĝi. La homoj disiris 
ĉiu sian vojon. 

Ni jam atingis la aŭtoparkejon. 


sed apude mi aŭdis vortojn en 
Esperanto, turnis min kaj tie ja 
marŝis Takako. "Kion vi faras ĉi 
tie?" 

"... kaj kion vi?" 

Ŝi estis kun loka delegito de 
UEA. Necesis fulmorapidaj klarigoj, 
interŝanĝo de telefonnumeroj. 

Montriĝis, ke ŝi intencas 
postmorgaŭ pluveturi, do ni decidis 
pasigi la sekvan tagon kune en 
Viktorio. 

Tio estas la plej granda koincido 
de mia vivo. Takako povintus 
troviĝi ie ajn en Usono, Kanado aŭ 
Japanujo, sed ŝi veturis sur la sama 
pramo je la sama horo, kaj eĉ sur la 
sama ferdeko. Bonvolu elkalkuli la 
probablecon! ■ 

Mistero de la mankantaj virinoj 



SUPER KAMPO kaj kanalo ŝvebas 
nebulo. Frumatene dense; eĉ 
tagmeze nur ie-tie trapenetras pala 
oktobra suno. Apenaŭ videblas la 
pinto de la katedrala turo, dum 
sube, sur la stratoj, en la ombroj de 
la antikvaj muroj, peze pendas en la 
aŭtuna aero la spiro de la 
preterpasantoj, kontraŭvole 
alkutimiĝantaj denove al paltoj kaj 
manteloj, jakoj kaj anorakoj. Kaj ne 
rimarkintaj, ke malaperis la virinoj. 

"La lego de altiro ... aŭ, se vi 
preferas, allogo," klarigas Harry 
Barron, gastpreleganto dum la 
oktobra kaj senvirina kunsido en 
Ĉestro de la Nord-Okcidenta 
Esperanto-Federacio (NOEF). "Se 
vi volas, ke io okazu, viaj pensoj 
sufiĉe fortas ... jen almenaŭ la 
teorio ... por ĝin realigi." 

Aŭ ĉu inverse? Ĉu sidas en la 
federacia ĉambro iu, kiu ne volas, 
ke aliĝu virinoj? Ĉu tio klarigas, 
kial - kiel en la pasinta jaro, kiam 
la polico en Ĉestro serĉis anojn de 


stranga sekto vira, babilanta en 
stranga lingvo (vidu LBE 978) - 
mankas al la rondo virinoj? 

Do ne kulpas la nebulo, kiu iel 
englutis federacianinojn ... kulpas 
la lego de altiro au, efektive, 
malaltiro. Se eblas, ke, pensante, 
oni ion ebligu (riĉaĵon, sanon, 
kuracadon), do eblas ankaŭ, ĉu ne, 
ke, pensante, oni ion malebligu? 

"Ekzemple," daŭrigas la 
preleganto, "eksperimento montris, 
ke eblas kreskigi pli bonan 
tomaton, se oni gentile kaj pozitive 
alparolas la planton, ol se oni ĝin 
insultas." 

Do jen. Iu, eventuale sekrete, 
insultis virinojn kaj do ili ne volas 
"kreski" en la federacia laboratoria 
poto ... certe ne dum kunveno. Pro 
tio ili forestas kaj ĉirkaŭas la tablon 
nur viroj. 






Richard Phoenix, Harry Barron, Brendan Marsh, Eric Smith, Mike King, Peeter Aitai 


Do nun mi komprenas ... sed 
momenton! S-ro Barron, kion vi 
diras ... ? Vi mem dubas pri la 
teorio, pri la tiel nomata lego ... ? Vi 
estas nura mesaĝisto, raportisto, 
preleganto ... do vin ne pafu ...? 

Nu, bone. Ni ne pafos. Sed jen 
federacia tasko por la venonta 
vintro. Pozitive pensi, voki al la 
kosmo por leĝe altiri virinojn al 
federaciaj kunvenoj. Federacianoj, 
vi scias, ke vi povas. Hodiaŭ 
tomatoj, morgaŭ virinoj. Kaj viaj 
kunsidoj plenplenos ... 

Sed kial tie halti? Kial ne apliki 
al la tuta esperanta movado? 
Ŝrumpanta membraro ... afero de la 
pasinteco. Per la leĝo de altiro ĉiuj 
esperantistoj ekzercu siajn 
mensojn, apliku la povon de 
pensado, preĝado ... sekvos ne nur 
tomatoj kaj virinoj sed ankaŭ 
abunde novaj membroj (plene 
pagipovaj, memevidente). 

La venonta Universala Kongreso 


en Slovakio adoptu nur unusolan 
rezolucion: ĉiam ĉiel apliki la leĝon 
de altiro. Homoj ... meditu, viajn 
pensojn direktu al la kosmo, kaj la 
estonteco estos via! ■ 

[Bv. memori , ke vi legis unue kaj 
unike en La Brita Esperantisto kiel 
realigi la finan venkon! - Red.] 



Harry Barron pensige prelegis 
pri la leĝo de altiro. Ĉu tiel 
solveblas la mistero de 
mankantaj esperantistoj? 

Nur pozitivu! 

Drondo-ondo 


Tim Owen 


volis. Kutime en similaj 
cirkonstancoj la drondestro alprenu 



OKAZIS en oktobro kaj en Sheffield 
kaj en Londono du unutagaj sesioj 
de la paroliga 
"drondo"-kurso. 

Ĉeestintoj de la 
brita kongreso 
en 2014 en 
Sheffield certe 
scios, kial ni 
elektis la tiaman 
kongresejon The 
Circle por la 
unua sesio, kiu 
kostis nur £12 
por partopreni. 

Malfeliĉe, tiu 
malalta 
monsumo, bela 
loko kaj averto 
en kaj la julia 
Update kaj en la 
reto sufiĉis por 
allogi nur du 
partoprenantojn. 

Jack Warren kaj 
Ian Carter. 

Malsimila 
estis la rezulto por la dua sesio, 
okazinta en Londono. Kvankam tri 
homoj mendintaj lokojn finfine ne 
alvenis, ĉeestis tamen sep - ja 
sufiĉaj por bone diskuti la diversajn 
temojn. Leviĝis la unua surprizo, 
kiam ni diskutis la referendumon, 
ĉu resti en la Eŭropa Unio. Ne ĉiuj 


la rolon de advokato diabla, sed 
ĉi-fojon, ĉar la opinioj diverĝis, ne 
necesis. 

Aliaj temoj inkluzivis "Ĉu vi 
volus esti centjaraĝa?", kiu 
pritraktis la fakton, ke la nombro 
de homoj atingintaj tiun 
mejloŝtonon altiĝis de 107 en 1911 

ĝis 6 860 en 2013; kaj "Ĉu la 
balotado en 2015 argumentas por 
reformo?", dum kiu oni konstatis, 
ke por gajni unusolan seĝon la 
partio UKIP bezonis preskaŭ 


4 000 000 da voĉoj, dum la seĝo- 
prezo por multaj aliaj partioj 
malsuperis 50 000. 

Kaj fine ni diskutis admiratajn 


esperantistojn, inkluzive de 
Marjorie Boulton ("Mi scias nenion 
pri poezio, sed konstatas, ke ŝi tiel 
varme traktadis tiel multe da 
homoj, kiuj havis nenion apartan 
oferti al ŝi"), Tibor 
Sekelj, Petro Miles, 
Edmond Privat, Ito 
Kanzi ("dediĉis sian 
vivon al kompilado de 
la plena verkaro de la 
iniciatinto de 
Esperanto"), kaj Maria 
Minichova (kiu lernis 
Esperanton, ĉar ŝi 
volis pli bone respondi 
ol per simpla 
"Marteno ne estas ĉi 
tie" kiam la amikoj de 
la filo provis telefone 
kontakti lin, kaj kiu 
nun tre aktive 
laboras, kun- 
organizante la 
universalan 
kongreson en Nitro). 
Estis bone povi ne nur 
lerni pri konataj 
nomoj, sed ankaŭ aŭdi 
pri bonuloj, kiuj 
moviĝadis sendetekte. 

Post la sesio, kelkaj 
grupanoj kunvenis en 
taverno kun lokuloj 
(inter aliaj la nove en Londono 
instaliĝintaj Renato Corsetti kaj 
Anna Lowenstein) por plu 
esperantumi. ■ 



Partoprenis la londonan drondo-sesion, de maldekstre, Peter 
Redfarn, Mikaelo Sims, Mike Wade, Marteno Miniĥ, 
Terry Page, Anica Page kaj Penny Bryant. 

Recenzoj 


Paul Gubbins, Tim Owen 


TREVOR STOU 

rjlf j 


NE HAVAS 
EKLEZION 



TREVOR 
STEELE 
estas 
unu el 
nia plej 
fekundaj 
kaj plej 
legindaj 
autoroj. Lia 
lastatempe 
eldonita 
romano, Dio 
ne havas 

eklezion, flue legiĝas kaj taŭgas kaj 
por esperanta literatur-amanto kaj 
por progresanto ekpaŝanta en la 
verdan libro-mondon. 

Ne timu la titolon. La romano jes 
pritraktas religiojn - aŭ, pli ĝuste, 
kredojn - kaj en ĝi rolas romkatolika 
pastro (kun bela filino), episkopo kaj 
tiuj, kiujn oni eble emas nomi paganoj 
(efektive animistoj). Tamen, malgraŭ 
ie-tie (iom tro longaj) diskutoj pri 
spiritaj aferoj, dio nur fonas en la 


Trevor Steele. Dio ne havas eklezion. 

Antverpeno: Flandra Esperanto-Ligo, 2015. 

ISBN (papera versio) 978-90-77066054-6. 

Prezo ĉe FEL (e-libro) €6,90. 187p. 

intrigo. 

Male lia vasta eklezio, aŭ 
eklezianoj. La romano estas multe pli 
tradicia am-historio, kiu pritraktas la 
evoluantajn rilatojn inter "ŝtala" 
foto-ĵurnalisto kaj la pastro-filino. 
Samtempe sin prezentas kolizio de 
du mondoj: kapitalisma, ekspluatema 
turismo-industrio kaj pacama, 
fiŝkaptista insulo-popolo. Ne forestas 
aktualaj demandoj prijurnalisma 
etiko kaj ekologiaj aferoj. 

Argumenteble la romano ne estas 
la plej profunda aŭ verdire la plej 
pensiga, kiun verkis Steele. Tamen la 
aŭtoro bone rakontas, ĉi tie laŭ 
maniero, kiu memorigas pri Istvan 
Nemere, kaj la romano retenos 
leganto-intereson ĝis la lasta paĝo. 
Varme rekomendita! ■ PG 


LA SUBTITOLO de la gvidlibro 
jenas: "Konciza leksikono de la 
Esperanto-kulturo: esperantonimoj, 
realioj kaj flugilhavaj vortoj". Kaj, 
verdire, multo pli. Ĝi enhavas A-Z de 
esperantaj faktoj kaj pli-ol-100-pagan 
suplementon de zamenhofajoj, 
manifestoj, poemoj, rezolucioj kaj 


literaturaj eltirajoj. 

Do, ĉu vi scias, kio estas sisterona 
akuzativo? Ĉu vi konfuziĝas inter 
CDELI kaj CED? Ĉu vi scias, kio 
estas ISAC, ISAE, KSM aŭ TOLE? Ĉu 
vi gavialas, kajmanas, lacertas aŭ 
reptiliumas? Ho, ve ... kiu diras, ke 
Esperanto estas facila lingvo? 

Aleksandro S. Melnikov. Gvidlibro 
tra Esperantio. Rostov-na-Donu, 
2015. ISBN 978-5-98615-147-2. 

527p. Prezo ĉe UEA: €39. 

Respondoj al ĉi tiuj demandoj 
(eble ne la lasta) vi trovos en la bele 
prezentita (kun desegnaĵoj kaj fotoj) 
leksikono de Melnikov. Efektive ĝi 
estas pli ol nura leksikono: ĝi estas 
strange sorĉa apudlita legolibro. 
Elektu literon, antaŭ ol enlitiĝi, kaj 
poste sonĝu (se vi elektis la literon 
M) pri malfermaj tagoj, malsam- 
ideanoj, maZ-vort-sinonimoj, 
manifesto 1977, manifesto de Prago, 
manifesto de Raŭmo ... kaj dormu 
profunde kaj esperante. 

Sed ... ve. Makulas la leksikonon 
aro da ĝenaj misoj. Aperas Zamenof 
(p.8) kaj Marjori Boulton (p.15); 
okazis UK en Harogate (p.78); 
Cezaro Rossetti verkis Kredu min, 


sionjorino! 

(p.180); kaj 
Ivo Lapenna 
"ne estis 
reelktita" dum 
la hamburga 
UK (p.184). 

Kaj jen nur 
komenco de 
longa listo tia. 

Eble Melnikov 
intence faris: speco de ludo por 
sproni leganton al plia, kaj funda 
legado. 

Tamen, serioze, jen interesa ne 
nur konsultlibro sed ankaŭ legolibro. 
Ĉiu, ĉu spertulo, ĉu komencanto, 
trovos en ĝi ion freŝan, ion 
surprizan, ion pensigan. Gratulindas 
la aŭtoro pro la esploroj, pro la 
referencoj, pro la klarigoj. Kaj 
aĉetindas la gvidlibro donace al 
esperanta amiko aŭ vi mem. ■ PG 



LASTATEMPE alvenis surscenejen 
anglalingva libro, kiu promesas doni 
enkondukon al Esperanto kaj ĝiaj 
rivaloj. Ĉi-lastaj en la libro estas 
Volapŭk kaj Ido, kaj en vero la libro 
koncentriĝas pri relative mallonga 
tempodauro. Bonegas, do, ke tiu 
periodo ankaŭ estas la plej 
interesplena en la ĝisnuna vivo de 
Esperanto - ĝiaj fruaj jaroj - kaj la 
libro ne celas instrui la meĥanikon 
de la lingvoj, sed la historioj. 

Verkis la libron Roberto Garvia, 


Roberto Garvia. Esperanto and Its 
Rivals. The Struggle for an International 
Language. University of Pennsylvania 
Press, 2015. ISBN 978-0-8122-4710- 
7. 240p. Prezo ĉe Amazon: £37. 

sociologo ĉe la universitato Carlos III 
en Madrido. Ja enestas ioma 
sociologa pridiskuto, sed tio neniel 
komplikas aŭ putrigas la fluon de la 
libro, kiu baze estas historio de la 
planlingva kreado en la periodo 
ĉirkaŭ la alveno de la 20-a jarcento. 

kaj la 

movadoj, kiuj 
subtenis la 
lingvojn 
kreitajn. 

Gratulojn 
meritas la 
aŭtoro pro sia 
skribmaniero, 
laŭ kiu li 
faciligas la 
legadon. Vere, 
tiel nature mi progresis, 
ke mi havis la impreson legi 
magazinan artikolon en ĉiu ĉapitro. 
Do Garvia meritas premion, tre 
sukcese transdoninte konstantan 
sinsekvon de informoj per 
minimumaj vortoj, tiel ke mi finlegis 
la libron dum la tago, en kiu mi ĝin 
komencis, ĉar neniam venis al mi la 
sento, ke min ĝi superŝutas. 

La aŭtoro bone prezentas 
historian perspektivon, argument- 
ante, ke tiu kvazaŭ manio por 
lingvoplanado hodiaŭ neimagebla ne 
estis siatempe flankula afero, sed 
racia respondo al intelekta problemo 
pri tiama tutmondiĝo. Aperis en 
relative mallonga periodo telefonoj, 
vaporŝipoj, telegramoj, kaj aliaj 
inventaĵoj, kiuj ebligis transliman 
komunikadon. Tute nature la 
pensemuloj en tiuj tagoj esploradis la 
demandon, kiun lingvon uzi en 
internaciaj situacioj. 

La realo estas, ke la libro 
prezentas ene de kelkaj paĝoj tre 


Carlo Minnaja, Giorgio Silfer. Historio 
de la esperanta literaturo. La Chaux- 
de-Fonds: Kooperativo de Literatura 
Foiro. 748p. Prezo ĉe UEA: €51. 

interesan enkondukon en la fruajn 
tagojn de Esperanto, ĉi ĉiel legindas, 
sed por tiuj, kiuj simple volas lerni 
pri la ekiĝo de Esperanto, ĝi ankaŭ 
perfekte taŭgas. 

Nur unu erareton (aperantan 
du-foje) mi rimarkis: la aŭtoro 
komentas, ke en 1905 W. T. Stead kaj 
Felix Moscheles fondis la unuan 
Esperanto-societon en Britujo. Pluraj 
kompreneble scias, ke la unuan 
Esperanto-societon en Britujo fondis 
en 1902 Joseph Rhodes kaj John Ellis 
en Keighley; ankaŭ, ke la Londona 
Esperanto-Klubo (kiun ja fondis tiuj 
du pioniroj) kaj la Brita Esperanto- 
Asocio stariĝis respektive en 1903 
kaj 1904. Sed mi kredas, ke ĉio alia 
en tiu informplena libro estas ĝusta. 

Mi, interesato pri la fruaj tagoj de 
Esperanto, ne nur aparte ĝuis tiun 
libron, sed ankaŭ alte rekomendas 
ĝin. Nepras averti, tamen, ke ĝi 
sufiĉe multekostas. Eĉ la elektronika 
versio superas £35 pundojn. Enhave 
ĝi donas kontraŭ tiu prezo nur 160 
paĝojn. Do laike verkita, akademie 
prezumita. 

En la venontaj monatoj aperos 
almenaŭ du aliaj libroj pri Esperanto 
malpli kostaj. Se ili estos tiel 
interesaj kiel ĉi tiu, ili donos multan 
valoron. ■ TO 

ANGLALINGVANOJ, kiuj interesiĝas 
pri esperanta literaturo, estas aparte 
dorlotitaj. Aliron ili jam havas al la 
mejloŝtona studaĵo de Geoffrey 
Sutton, Concise Encyclopedia of the 
Original Literature of Esperanto 
(Mondial, 2008), kaj nun ankaŭ al la 
same impona, samtema sed alispeca 
Historio de la esperanta literaturo. 

Ne estas la celo en tiu ĉi mallonga 
recenzo kompari la du verkojn: 
efektive la titoloj ĉion eldiras. 

La volumo de Sutton estas ja 
enciklopedio, do detala konsultlibro 
pri la "grandaj nomoj" en la 
literaturo de Esperanto kaj ĉefe pri 
ties verkoj. La historio de Minnaja 
kaj Silfer estas precize tia: historio, 
do rakonto, en la plej vasta senco, de 
la literaturo (kaj ankaŭ de la lingvo 
kaj la socio, kiun ĝi generis) ekde la 
fruaj jaroj ĝis la nuna jardeko. 

Ne permesu, ke la vorto 
"historio" vin fortimigu. Minnaja kaj 
Silfer klare (kaj klere) verkas, tiel ke 
oni apenaŭ rimarkas, ke oni estas 
elmetata al "historio". La ĉapitroj 
mallongas, tiel ke eblas ilin 
sendolore gluti. Abundas fotografajoj 
kaj aliaj ilustrajoj, kaj la lingvo glate 
kaj facile fluas. 

Ĝis la fino de la volumo troveblas 
specimenaj tekstoj de konataj kaj 
malpli konataj aŭtoroj. 
Argumenteblas, ke la paĝoj dediĉitaj 
al tiuj ĉi legaĵoj povus esti pli efike 
uzataj por pli funde analizi 
menciitajn verkojn. 


Ekzemple, en paĝoj pri la hungara 
aŭtoro Istvan Nemere, troveblas iom 
da kritiko ("la kvalito aŭ la 
inventemo estas fojfoje nekontentiga: 
tro rapida verkado kun ioma 
neglekto pri polurita formo" 

[p. 390]), kiu ne kunligiĝas al 
specifaj eroj en la romanaro. Estus 
interese vidi, kie kaj kiamaniere 
estas neglektita la polurita formo. 
Anstataŭe, kiel foje en volumoj pri 
literaturo-historio, legeblas resumoj 
pri la intrigo, kaj malpli analizoj pri 
enhavo kaj formo. 

Jen persona vidpunkto, kiu neniel 
senvalorigu la gravecon de HEL. Ke 
enestas mankoj (neniu mencio pri 
tiu, kiu verkis eventuale la plej 
notindan unuaktajon en Esperanto, 
la japano Tabata Kisaku) kaj 
malekvilibroj (argumenteble tro da 
atento pri la itala literatura rondo La 
Patrolo, kun kiu kaj Minnaja kaj 
Silfer intime asociiĝis), vere ne 
surprizu. Esperanta literaturo, post 
nur jarcento kaj kvarono, jam 
enormas, kaj certe ne eblas, eĉ en 
748 paĝoj, ĉion kapti kaj egale 
pritrakti. 

William Auld iam diris, ke la 
esperanta literaturo, kvankam nana 
kompare kun la angla, franca, 
germana, ktp, tamen ene de unu jaro 
liveras pli da libroj, ol li kapablas 
legi. Jen la pruvo en tiu ĉi alte 
rekomendata volumo: tiom da 
aŭtoroj, tiom da verkoj ... kaj tiom da 
plezuro. ■ PG 

Bona ... sed ĉu la lasta? 


Peter Bolwell 


KUNVENIS en aŭtuno, kiel kutime, 
esperantistoj el suda Anglujo en la 
mezepoka abatejo The Friars en la 
vilaĝo Aylesford, apud Maidstone 
en Kent. Hi kunĝuis semajnfinon da 
ludoj, muziko, prelegoj kaj tro da 
bongustaj manĝaĵoj. 

Fakte la temo de la semajnfino 
estis ja "manĝaĵoj". Kvankam tio 
ŝajnas eble neniel eksterordinara, 
estis surprize, kiom da aspektoj de 
la temo aperis dum la semajnfino. 

Ni aŭdis ekzemple de Sally 
Phillips kaj de Terry Page pri la 
sanaj kaj malsanaj efikoj de 
diversaj aldonaĵoj, kiuj troviĝas, 
ofte nerimarkataj, en nia manĝaĵo. 
Sally rakontis ankaŭ pri la diversaj 
manĝaĵoj, kiujn ŝi spertis en sia 
naskiĝ-lando Madagaskaro, kaj 
ankaŭ poste dum siaj vojaĝoj tra 
Eŭropo kaj Latin-Ameriko. 

Anica Page priskribis tutan 
gamon de manĝeblaj plantoj 
troveblaj en la angla pejzaĝo kaj 
klarigis, kiel ŝi mem trovas kaj uzas 
ilin. Peter Bolwell prelegetis pri la 
politika signifo de manĝaĵo: kiel 
ekzemple grandaj korporacioj de la 
riĉaj landoj ekspluatas la rimedojn 
de afrikaj landoj kaj forpelas 
indiĝenajn loĝantarojn de iliaj 
tradiciaj bienoj kaj hejmoj. 

Roy Simmons vort-pentris 
fascinan kaj iom teruran bildon pri 


la sorto de malriĉaj infanoj en 
Bolivio. Li montris, kiel li mem 
partoprenis en mirinda entrepreno 
por fabriki kaj, kiam ajn eble, vendi 
konfitajojn por helpi subteni la 
infanojn. Li kunportis kelkajn 
ekzemplojn, kiun ni volonte aĉetis. 

Tamen ne la tutan semajnfinon 
ni pasigis parolante pri manĝaĵoj. 
Laŭvice Terry Page, Anna 
Montesinos kaj Roy Simmons 
distris nin per cerbumigaj sed 
amuzaj ludoj pri vortoj kaj bildoj. 
Roy cetere gvidis nin dum duhora 
promenado tra la loka pejzaĝo. 
Multaj el la partoprenantoj muzike 
kontribuis, ekzemple per 
esperantaj tradukoj de kantoj el 
Carmina Burana kaj Oliver. 

Multajn dankojn ni ŝuldas al la 
organizantoj Terry kaj Anica Page 
kaj Roy Simmons pro ĝuinda 
semajnfino. Tamen je la horizonto 
aperas nuboj: al la Internacia 
Amikeca Renkontiĝo en Aylesford 
aliĝis nur dek homoj. 

Ĉu eblos daŭrigi la semajnfinon 
sen pli da subteno - daŭrigi ne nur 
dum venontaj jaroj sed ankaŭ 
simple en 2016? La renkontiĝo 
estas la sola esperanta evento, kiu 
regule okazas ie en la sudo de 
Anglujo. [ Regule okazas unutagaj 
tiel nomataj drondo-sesioj 
(diskutrondoj) en Londono - Red.] 

Tamen, se venos nur malmulte da 
homoj, apenaŭ indos ĝin denove 
prepaid kaj organizi. Ĉu do ĝi 
perdiĝu pro manko de intereso? 
[Samon eblas diri pri multaj similaj 
eventoj, ekzemple federaciaj - Red.] 
Se vi interesiĝas pri 
partoprenado en simila semajnfino 


en septembro ĉi-jara, bonvolu 
informi kiel eble plej baldaŭ 
organizantojn, ekzemple Terry 
Page, Roy Simmons aŭ Sally 
Phillips, por diri, ke vi venos. Aŭ 
kontaktu min: piffkin@gmail.com 
ĉis revido en septembro en 
Aylesford! 


Forestis universitatanoj 


NEPRAS danki al esperantistoj el 
nordokcidenta Anglujo kaj el norda 
Kimrujo, kaj el Merseyside mem, 
kiuj veturis al Liverpolo fine de 
oktobro por ĉeesti prelegon 
aŭspiciatan de la Buchanan-fonduso 
ĉe la tiea universitato. 

Dankindas, ĉar, se ili ne estus 
venintaj, sidus nur unusola 
neesperantista membro de la 
Universitato de Liverpolo por 
aŭskulti prelegon pri iama 
profesoro pri la germana, kaj 
lekciisto pri Esperanto, nome 
William E. Collinson. 

Collinson, kiel informis d-ro 
Angela Tellier, prelegante pri siaj 
esploroj pri la pionira inter- 
lingvisto, konatiĝis kun Esperanto 
jam kiel lernejano en Londono. La 
lingvon li flankenmetis por 
koncentriĝi ĉefe pri la germana, 
kiun li studis antaŭ la unua 
mondomilito en Germanujo, kaj 
ankaŭ por studi aliajn lingvojn. 

Havante nur 25 jarojn, li fariĝis 


profesoro pri germana filologio en 
Liverpolo, antaŭ ol militservi. Li 
reprenis sian intereson pri 
Esperanto pro hazarda renkontiĝo 
ĉe la universitato en 1918 kun J. D. 
Applebaum, aŭtoro, tradukanto kaj 
aktivulo en la Nord-Okcidenta 
Esperanto-Federacio. Poste, danke 
al la Buchanan-testamento al la 
universitato en 1930, Collinson 
fariĝis lekciisto pri Esperanto. 

Collinson emeritiĝis en 1954 kaj 
mortis en 1969. Lia libro. La homa 
lingvo, publikigita en 1927, restas, 
laŭ d-ro Tellier, ankoraŭ leginda, 
ofertanta solidan enkondukon en 
interlingvistikon. 

La Buchanan-prelego, okazinta 
fine de oktobro, kaj jam la kvara tia 
aŭtuna evento ĉe la universitato, 
servis kiel reklamo por la tiel 
nomata "majstroklaso" en Liverpolo 
- tri tagoj da prelegoj pri kaj en 
Esperanto tuj antaŭ la semajnfina 
brita kongreso (16-a ĝis 18-a de 
marto; kongreso: 18-a ĝis 20-a). 

Kiaj estas la angloj? 


Jack Warren 


IMAGU, ke vi planas ferii en 
fremda lando. Vi serĉas informon. 
Kion vi legas pri, ni diru, A-lando? 
Verŝajne, ke la vetero belas, homoj 
gastamas, kamparanoj plenas je 
humuro kaj saĝeco. Aliflanke 
ĉefurbanoj vivas pli rapide, en loko 
kun eventoplena historio. Tage 
eblas miri murojn gardantajn la 
kulturajn trezorojn de la lando; 
nokte en malnova kvartalo viglas 
kluboj kaj trinkejoj. Ĉiuloke 
troviĝas internaciaj restoracioj; la 
enlanda kampara kuirstilo tamen 
ege bongustas. 

Vi volas kompari A-landon kun 
B-lando. Vi prenas aliajn 
informilojn sed ankaŭ tie temas pri 
bela vetero, saĝaj kamparanoj, 
internaciaj restoracioj kaj vigla 
noktovivo. Kaj ŝajne ankaŭ en 
C-lando, Ĉ-lando, D-lando. Eble eĉ 
en Z-lando regas la sama etoso. Vi 
konstatas, ke ĉiuj fremdujoj similas, 
do ne indas veturi ien ajn. Prefere 
ŝparu la monon kaj restu hejme. 

Efektive vi eraras, duoble. La 
landoj ne estas tiaj, kiel en la 
broŝuroj, kaj ili malsimilas laŭ 
manieroj, kiujn oni ne aludas. Oni 
mensogas por allogi klientojn. Kaj 
jen la problemo de enlandano 
priskribanta la gepatran landon. 
Oni ĉiam emas mem flati sin: tion 
faras ankaŭ la angloj. 


Aŭskultante anglajn priskribojn 
pri Anglujo, mi rimarkas, kiom tiuj 
ŝanĝiĝis ekde mia juneco. Tiam la 
ĉefpunktoj de angleco estis precipe 
tiuj de antaŭaj jarcentoj: lando 
kristana kaj protestanta (kontraŭ- 
katolika do), preta batali kontrau 
malamikoj en Eŭropo (do ankaŭ 
kontraŭeŭropa) kaj vartante 
grandan imperion, el kiu ĝi ĉerpis 
laborfortojn kaj krudmaterialojn 
por nutri industrion kaj komercon. 

Kaj nun? Religio plejparte ne plu 
gravas, Britujo membriĝis en 
Eŭropa Unio, kaj la brita imperio 
estas malkonstruita. Mankas taŭga 
konciza priskribo por la nuna rolo 
de tiu lando. Pro tio eĉ pli malfacile 
eblas respondi al la demando, ne 
pri kiuj, sed kiaj, estas nunaj angloj. 

Antaŭ nelonge mi aŭskultis 
radian diskutprogramon, en kiu 
leviĝis tiu ĉi demando. La gastoj 
devis difini "britecon". Neniu 
kapablis tion fari. Abundis 
banalajoj: toleremo, malfermeco, 
justeco, la nacia sanservo, vivado 
laŭ enlanda leĝaro ... kvazaŭ 
Britujo estus la sola tia lando. 
Efektive preskaŭ ĉiuj aliaj landoj en 
norda Eŭropo pretendus samajn 
flatajn ecojn. La malpli flatajn oni 
ne mencias. 

Malofte britoj agnoskas, ke la 
prestiĝo de la pasinteco plejparte 

malaperis. En 2013, kiam la brita 
ĉefministro vizitis Ĉinion, la ĉina 
ĵurnalo The Global Times komentis 
jene: "Britujo ne plu estas iaspeca 
'granda lando', sed nur lando ... 
taŭga por turismo kaj studado 
eksterlanda kun kelkaj sufiĉe bonaj 
futbalteamoj." 

Ne endas centelcente kulpigi 
pro tio la anglojn. Insularo ne 
havas landlimojn, do ne havas 
tujajn najbarojn. Sen tiuj malfacilas 
kompari, kiamaniere unu lando 
malsamilas al alia. Kaj eĉ tiuj 
komparoj estas 
subjektivaj. Al 
francoj, angloj 
estas 

melankoliuloj; al 
svedoj, trinkejaj gajuloj. Kiu 
pravas? Ĉu oni prefere rezignu pri 
la tasko? Laŭ mi, ne. Eĉ subjektivaj 
opinioj malkaŝas ion pri la lando, 
kaj ju pli ilin oni interŝanĝas, des 
pli altas la eblo, ke aperos pli klara 
bildo. Mi do klopodis speguli la 
landon nek per bulĉapelitaj 
londonaj oficistoj nek per vomantaj 
grekinsulaj turistoj, sed kia ĝi ja 
estas. 

LAŬMAPE, Anglujo proksimas al 
Eŭropo; laŭkulture, male. 
Eksterlandajn novaĵojn ĉerpas 
Anglujo ĉefe el Usono, Sudafriko, 
Hindujo aŭ Aŭstralio. Britoj emas 
raporti aŭ el la antaŭa imperio, aŭ 
el angleparolantaj landoj. Pri 


Sudameriko, ekzemple, oni 
malmulton aŭdas. Tie situis nur 
unu brita kolonio ... kaj britoj 
ĝenerale regas nek la hispanan nek 
la portugalan. 

Evidente, en Anglujo regas 
unulingvismo. Ne plu flegataj en 
lernejo estas fremdaj lingvoj. 

Kursoj malaperas ĉe universitatoj. 
Fremdlingvaj libroj estas 
elbibliotekigitaj kaj brokante 
vendataj. Proponu al anglo, ke tiu 
lernu fremdan lingvon, kaj tiu 
reagus, kvazaŭ vi proponus viziton 
al dentisto 
ĉirkaŭ la jaro 
1890. 

Laŭ la 

ministerio pri 
eksterlandaj aferoj nur tri el 16 
britaj ambasadoroj en arabaj landoj 
flue parolas la araban. Hi do ne 
kapablas influi aŭ eĉ vere 
kompreni, kio okazas. Kaj oni 
plendas pri uzo de fremdaj lingvoj. 
Elstaran ekzemplon prezentas 
Nigel Farage, kiu plendis pri 
vagonaraj konversacioj en lingvoj 
aliaj ol la angla. Kiam Nick Clegg, 
kiu ja scipovas aliajn lingvojn, 
vizitis Berlinon kaj aŭdacis uzi la 
germanan, jurnalistoj plendis, 
poste koleris, kvazaŭ lingvo 
neangla ofendus. Krome oni 
plendas pri fremdlingvaj filmoj, ĉar 
neŝatataj estas subtekstoj. 

Al kiuj landoj do la angloj 
rilatas, por ne resti izolataj? Al mi 


Mallongigita versio de prelego ĉe 
la brita kongreso de Esperanto 
en Brajtono, aprilon 2015. 

ŝajnas, ke staras inter landoj 
vandoj. Tiuj povas esti aŭ geografiaj 
aŭ kulturaj, kaj malsame dikaj. Tiuj 
inter Francujo kaj Belgujo, 
ekzemple, aŭ inter Svisujo kaj 
Italujo, relative maldikas. Tiuj inter 
Rusujo kaj Ĉinujo pli dikas. Sed 
vandoj inter Britujo kaj Usono 
preskaŭ travideblas, kvazaŭ la 
apudeŭropa brita insularo fakte 
apudus Usonon. 

Temas parte pri la lingvo, sed ne 
nur. Ŝajne velkas la britangla, ĉar 
usonismoj pli mode sonas. Eblas 
telespekti dum tuta vespero kaj ne 
aŭdi britan voĉon krom en la 
novaĵoj, veterprognozoj kaj (parte) 
reklamoj. Krome la gazetaro 
minimume atentigas, kiam novaĵo 
fontas ne el Britujo sed el Usono. 
Aperis lastatempe raporto en i - eta 
versio de laĵurnalo Independent. 
Temis pri elektronikaj cigaredoj, la 
tiel nomata "vaporfumado". Nur 
fine de la dua alineo malkaŝiĝis, ke 
la esploron oni faris ne en la 
gepatra lando de la legantoj sed en 
Usono. Imagu, kia estus la rakonto, 
se temus pri esploro en Belgujo. 
Tiam oni prezentus ĝin kiel stranga 
afero ĉe strangaj fremduloj. Tuj la 
raportisto certigus, ke la vando 
inter ni kaj la belgoj restu 
netravidebla. Sed, se la esploro 
okazas en Usono, oni supozas, ke la 
rezultoj egale validas por Anglujo. 

Kio pri la enlanda vivo de la 
angloj? La diraĵo "Mia hejmo estas 


mia kastelo" estas bona indiko pri 
la vivmaniero de multaj angloj. 
Aĉeti, ne lui, estu la normo. Tamen 
lastatempe tiu sinteno malfortiĝas. 
Luantoj protestas, ke dom- 
posedantoj pritraktas ilin kiel 
malsukcesajn senmonulojn, kvazaŭ 
propra domo necesus por plena 
brita civitaneco. Ili demandas, kial 
kondiĉoj tiel malbonas kompare 
kun tiuj en Eŭropo. 

En Londono la kostoj estas eĉ pli 
ridinde altaj ol aliloke. Tiu 
kondukas nin al la rolo de la 
ĉefurbo en la ĉiutaga vivo de la 
nacio. Kompareblaj landoj en norda 
Eŭropo jam delonge malcentralizis 
la registraron cele al pli efika 
administrado. Ne plu necesas 
grandega, prestiĝa ĉefurbo. 
Germanoj diras: "Ni ne plu vivas en 
la epoko de la poŝtokaleŝo." 
Francujo nun havas fortajn 
regionajn ĉefurbojn, krom Parizo, 
kiel Marsejlo kaj Liono. En 
Hispanujo malcentralizo ampleksas 
ne nur regionajn parlamentojn sed 
eĉ lingvojn, kiel la katalunan kaj la 
valencian. 

Nenio tia en Anglujo. Jam dum la 
mezepoko, el la kvin tiam plej 
grandaj urboj de la lando - 
Londono, Jorko, Bristolo, Koventrio 
kaj Norviĉo - Londono superregis. 
Nur la pligraviĝo de fabrikaj urboj 
en norda kaj meza Anglujo iom 
kontraŭpezigis la potencon de la 
ĉefurbo. Tiam oni diris en 

Manĉestro: "Pensite hodiaŭ en 
Manĉestro, morgaŭ en Londono." 
Sed post 1919 tiu industria kaj 
ekonomia potenco ekvelkis. Tiel, 
laŭ raporto aperigita en 2014, por 
arto kaj kulturo la registaro 
elspezis en 2012-2013, por ĉiu 
civitano ekster Londono, po £4,60, 
sed por ĉiu londonano po £69. Do 
Londono ricevas dekkvinoble pli ol 
cetera Anglujo. Ĉio ĉi en la tiel 
nomata Unuiĝinta Reĝolando. 

ALIA AFERO tuŝas transporton. 

Por anglo nepras, kune kun propra 
domo, propran aŭton. Vivo sen ĝi 
apenaŭ imageblas. 85% de britoj 
havas aliron al aŭto. La situacio 
similas en najbaraj eŭropaj landoj. 
Tamen alilande oni uzas aŭton nur 
laŭbezone. Aŭtokondukantoj uzas 
ankaŭ tramojn aŭ busojn, biciklas 
aŭ piediras. Angloj preferas ĝissate 
ŝofori. Laŭ esploro de 2008, el 8400 
britoj, 24% promenis dum pli ol 20 
minutoj malpli ol unufoje jare. 
Kvinono da angloj tute evitas 
piediradon. 

Ankaŭ bicikladon oni neglektas. 
La Eŭropa Biciklado-Federacio 
enketis pri diver saj landoj. ĉi 
listigis la plej biciklo-amikajn 
landojn en Eŭropo laŭ ĉiutaga 
uzado, vendado de bicikloj, 
sekureco, bicikla turismo kaj 
rekomenda agado por biciklado. 
Unue staris Danlando, due 
Nederlando kaj trie Svedujo. La 


Unuiĝinta Reĝolando aperis deke 
en la listo. 

Britoj apenaŭ pli emas uzi la 
buson. 71% de aŭtokondukantoj 
inter la aĝoj de 25 kaj 61 neniam 
uzas buson. Tiaj homoj kutime 
pritraktas busuzantojn kun 
malestimo, kaj ne nur busuzantojn. 
En Novkastelo vivas tiuj, kiuj evitas 
bonan metroo-servon, ĉar ili ne 
volas vojaĝi kun fremduloj. 

Nu, se vi ankoraŭ ne forĵetis 
viajn broŝurojn pri A-lando kaj 
Bdando, vi legos, ke, se vi ekkonas 
enlandan familion, vi ĝuos varman 
familian etoson, ĉar en tiu lando la 
familia vivo aparte gravas, ktp, ktp. 
Tiaj priskriboj de familioj tiom 
abundas tra la mondo, ke oni 
fariĝas suspektema. Ŝanĝoj en la 
vivmaniero, almenaŭ en pli riĉaj 
landoj, subfosas la rolon de la 
familio. Plendante pri tio al mia 
bofrato en Peruo, li certigis al mi, 
ke samo okazas ankaŭ tie. 

Kio do pri la familia vivo? 
Gepatroj aŭ ignoras infanojn aŭ 
superŝutas ilin per mono aŭ 
donacoj, ne permesante al tiuj 
tempon kaj atenton, kiujn ili vere 
bezonas. Anglaj infanoj ne devas 
surŝultrigi respondecojn kiel en 
malriĉaj landoj, kaj gepatroj foje eĉ 
ne pretigas ilin por plenkreskeco. 
Alveninte en la lernejon, infanoj ne 
scias kiel uzi manĝilaron kaj 
rifuzas lerni tion fari. Ĉehejme 
mankas manĝaĵoj el freŝaj 

Jack Warren, fotita en Shallowford 
dum la pasintjara somera festivalo. 

ingrediencoj. Pli ofte oni 
kontentiĝas pri elporta mango 
antaŭ televidilo, komputilo aŭ 
poŝtelefono anstataŭ ĉirkaŭ tablo 
en familia rondo. Ĉiuflanke, ŝajne, 
individuismo atutas socian 
kunteniĝon. 

ĈU ANGLOJ havas pozitivajn ecojn? 
Do, cele al ekvilibro, jen iuj, aŭ 
pozitivaj aŭ almenaŭ neŭtraj. Inter 
la neŭtraj estas: admiro por 
longviveco. Nuntempe necesas 
atingi naŭdek aŭ eĉ cent jarojn por 
ricevi tiun atenton. Sed oni admiras 
la homojn nur pro la aĝo, ne pro la 
atingoj de tiu longa vivo. Por la 
admirantoj, travivi estas ĉio. 

Angloj aparte ŝatas sendi kaj 
ricevi salutkartojn kaj gratul- 


kartojn 

diverstipajn. La 
elekto spegulas 
kromajn ecojn de la 
kulturo. Naskiĝtago 
meritas karton, kiel 
ankaŭ sukceso en 
aŭtokonduk- 
ekzameno. En 
Usono aĉetablas 
jam delonge kartojn 
por konatoj, kiuj 
enkarceriĝis: ni 
vidos, ĉu ankaŭ tiu 
usonaĵo akceptiĝos 
en Anglujo. Angloj emas ankaŭ 
malavare donaci al bonfaraj 
fondajoj. Tiel, mi supozas, ni atingis 
pozitivajn ecojn. 

Jen plia. Hi emas eviti vizaĝ-al- 
vizaĝajn konfliktojn, eĉ se, por ion 
atingi, necesas alimaniere konduti, 
ol la konfliktantoj atendas. 
Ekzemplo estas la futballudo inter 
policanoj kaj strikantaj laboristoj 
dum la tiel nomata nacia striko en 
1926. Simile butikistoj, kiuj, se ili 
ne povas vendi al kliento deziratan 
varon, estas pretaj rekomendi alian 
butikon, kie tiu artiklo aĉeteblas. 
Helpo atutanta konkuremon - 
ankaŭ pozitiva. Kaj vizitantoj el 
eksterlando konstatas, ke angloj 
ofte estas afablaj kaj helpemaj. 

Aldone mi diru, ke plej afablaj 
estas ne la elegantulo, sed la 
ordinarulo, eĉ la ĉifonulo. 
Petveturante dum mia juneco, mi 

rimarkis, ke plej ofte haltis 
kamionistoj aŭ homoj en kadukaj 
kamionetoj - ne tiuj en la brilantaj 
novaj aŭtoj el la mensogaj televido- 
reklamoj. Krome, ju pli malflataj la 
statistikoj pri angla urbo - rilate 
drogmisuzon, krimadon, fruaĝan 
gravediĝon, ekzemple - des pli 
afablaj la homoj. Mi ne volas diri, 
ke la enloĝantoj de Bath au 
Harrogate estas malafablaj - nur, 
ke oni estos pli varme akceptata en 
Stoke-on-Trent, aŭ Hartlepool, do 
en lokoj, pri kiuj oni plej ofte aŭdas 
negativajn novajojn. 

RESTAS unu eco, kiun preskaŭ ĉiuj 
angloj pritraktas kiel nepre 
pozitiva. "Vi devas agnoski," ili 
diras, "ke nia humuro-sento 
superas tiun de ĉiu alia lando." 
Certe la sinteno de la publiko 
indikas, ke humuro, paradokse, 
gravas. Fremduloj renkontiĝantaj 
por la unua fojo ofte ekkonversacias 
kun ŝerco. Publika parolanto devas 
kapti la atenton de sia aŭskult- 
antaro per ŝerco, antaŭ ol pluiri al 
sia pli grava mesaĝo. Novaj 
komikuloj abundas televide, kaj oni 
ade ripetas la sukcesojn el antau pli 
ol 30 jaroj de malnovaj, intertempe 
mortintaj, komikuloj. Kial ne? Pli 
bone ridi ol plori. 

Angloj pritraktas nacian 
humuron kiel ion netuŝeblan. Pri 
vetero aŭ registaro oni rajtas 
plendi, sed ne pri la granda brita 


humuro. Kial ĝi meritas tiun 
netuŝeblecon? Car humuro servas 
por eviti temojn malkomfortajn, 
kiujn oni prefere ne esploru. Angloj 
ŝatas ŝerci pri si mem, sed ne 
amuziĝas, kiam alilandanoj same 
faras. 

Kaj kiujn rajtojn oni havas, se 
oni ne volas ŝerci? Se vi iam 
intervjuiĝis pri Esperanto, vi certe 
laciĝis pro la bezono daŭre prezenti 
ĝin kiel amuzan, eĉ distran, aferon. 
Por angloj la defio estas ne humuro- 
sento, sed graveco-sento. La angla 
sociologo Kate Fox en sia libro 
Observante la anglojn komentis, ke 
angla funebrajo estas neeltenebla 
evento, ĝuste ĉar tie ne eblas fari 
ŝercojn. Eble pro tiu aparta bezono 
daŭre ŝerci, komikuloj nun pli ofte 
partoprenas televidajn diskut- 
rondojn pri gravaj temoj kiel 
politiko, ekonomio kaj edukado. 
Gravajojn oni prefere aŭdu el la 
buŝoj de negravuloj. 

Alia flanko de tiu ridemo estas 
la kontraŭ-intelektismo de la angloj. 
Miaj samlandanoj certe ne estas 
pigruloj - multaj ne havas la okazon 
pigrumi - sed ili facile kontentiĝas 
per tro simplaj respondoj al 
malfacilaj demandoj. Parolante pri 
eventualaj ŝanĝoj al la brita 
konstitucio, la verkisto kaj eksa 
politikisto Roy Hattersley komentis: 
"Kompare kun eŭropaj socialistoj, 
ni emas eviti ideologion." Custe; kaj 
ju pli abstrakta, des pli evitinda. 

Estante anglo, mi intencas aludi 
nur anglojn, ne britojn. Mi ne 
sukcesis distingi anglojn disde 
britoj. Vole-nevole mi uzis ambaŭ 
interŝanĝe; kaj ne senkiale. 
Pasintece la angloj malbone traktis 
kaj ekspluatis siajn najbarojn. El tiu 
malbona rilato restas malamo kaj 
antaŭjuĝoj ambaŭflankaj. Tamen 
miaj gepatroj - ambaŭ centelcente 
anglaj - estas tiurilate relative 
klerigitaj. De ili mi lernis respekti 
neanglajn britojn. 

Tamen, se kimroj, skotoj kaj 
irlandanoj malsimilas al angloj, 
necesas distingi inter du klasoj da 
malsimileco. Skotoj kaj angloj 
malsimilas sammaniere kiel 
bavaroj kaj prusoj en Germanujo, 
aŭ lombardoj kaj napolanoj en 
Italujo, aŭ gaskonoj kaj normandoj 
en Francujo. Temas efektive pri 
internaj kaj eksteraj diferencoj. 
Franca vizitanto ne rimarkas 
diferencon inter skoto kaj anglo, 
ĝuste kiel mi en Francujo ne 
rimarkas, kiu estas la normando 
kaj kiu la gaskono. Rigardante la 
landon el ekstere, oni vidas pli da 
similajoj ol diferencoj. Se skoto 
diras "Skotoj tute malsimilas al 
angloj", tio ne signifas, ke angloj 
estas por tiu tiel fremdaj kiel rusoj 
aŭ fiĝianoj. 

Do jen mia konstato, kiun mi 
anoncas je ioma persona risko: 
skotoj, kimroj kaj nordirlandanoj ja 
malsimilas al angloj, sed ne tiom. 


kiom ili supozas. Se vi ne kredas 
min, pensu iomete. Kiom da 
neanglaj britoj vi konas, kiuj 
respektas la francan kulturon? 
Lernis flue paroli fremdan lingvon? 
Ŝatas spekti filmojn kun sub- 
tekstoj? Preferas lui domon 
anstataŭ aĉeti ĝin? Rezignas pri 
aŭto? ĉin stiras je la dekstra 
stratoflanko? Ne sendas salut- aŭ 
gratul-kartojn? Ne ridas, tele- 
spektante komikulon? Preferas 
kafon al teo? Trinkas tiun teon sen 
lakto? Ne; el la vidpunkto de 
eksterulo - ekzemple la ofte 
aludata inteligenta marsano - 
anglaj ecoj estas plejparte ankaŭ 
britaj ecoj. 

DO KION fari? Kion angloj povus 
fari por sin plibonigi? Plibonigado 
postulas ion novan, nome konsilon 
el aliloke. Sed la tradicio, tiu de la 
imperio, malpermesas, ke britoj 
lernu de aliuloj: male, britoj instruu 
al aliuloj, kion fari, kaj sekvu la 
bonan britan ekzemplon. Tamen 
Anglujo povus lerni, ekzemple de 
Nederlando, kie similas la klimato, 
kie dense loĝata lando dependas de 
importvaroj, komerco kaj industrio, 
kaj havis transmaran imperion. 
Dum miaj tieaj vizitoj mi havas la 
impreson, ke nederlandanoj pli 
bone adaptiĝis al nunaj 
cirkonstancoj ol la angloj. 

La medio estas tiel protektata, 
ke oni povas kontentige vivi. Aŭtojn 

oni uzas laŭbezone, sed biciklado 
eniris en la vivmanieron de la 
lando, kaj por ĉiuj. La registaro 
estas malcentralizita kaj 
demokrata. La lando kutimiĝis al 
enmigrado: oni diris al mi, ke novaj 
enmigrintoj lernantaj la 
nederlandan lingvon ankaŭ, se 
necesas, lernas kiel bicikli. 
Nederlandanoj estas bone edukitaj 
kaj ofte regas plurajn lingvojn. Ne 
estas, kiel en Anglujo, malkomforta 
distanco inter sociaj klasoj. Se 
ankaŭ la angloj havus tiujn ecojn, la 
lando pliboniĝus. 

Tiel, humile, mi prezentas al 
angloj dekpunktan programon por 
plibonigi kaj la landon kaj sin mem: 

1. Invitu aliulojn partopreni 
debaton, kiaj vere estas Anglujo kaj 
Britujo. Provoku laŭbezone. Ne 
restu ĉe komfortaj, sintrompaj 
supozoj. 

2. Demandu al politikistoj, kial 
nia registara sistemo ne pli bone 
reprezentas la popolon. Aliĝu al 
movado, kiu celas tiurilatajn 
ŝanĝojn. 

3. Se vi loĝas ekster Londono, 
legu regionan gazeton. Ne fidu ĉiun 
novaĵon, kiu fontas el la ĉefurbo. 

4. Se vi havas aŭton, metu la 
ŝlosilojn en malfacile atingeblan 
lokon. Se via celo estas ne pli ol 1,5 
km for, iru piede; se ne pli ol 6 km, 
biciklu; se ne pli ol 10 km, busu. 

Tiel vi ekkonos la ĉirkaŭaĵon de via 
loĝejo. 


5. Plendu pri la misuzo de la 
angla lingvo generate, kaj de la 
britangla aparte. Ne toleru 
senkomente la uzon de usonismo, 
se taŭga britismo servas. 

6. Legu literaturaĵon tradukitan 
el alia lingvo, kaj/aŭ spektu filmon 
en alia lingvo kun subtitoloj. 

7. Pretigu manĝon kun freŝaj 
ingrediencoj kaj dividu ĝin kun 
minimume unu alia persono. 

8. Konversaciu kun homoj, kiuj 
ne apartenas al via aĝgrupo. 
Necesas paroli kaj aŭskulti. 

9. Adaptu salut- aŭ gratul- 
kartojn al novaj okazoj aŭ 
ĝojofontoj taŭgaj por nova kaj pli 
ĝoja Anglujo. Ekzemple: "Mi 
gratulas vin pro via nova biciklo ... 
pro piedirado al la laborejo dum ses 
monatoj ... pro tiu signifoplena 
naskiĝtago - kaj via buspermesilo." 

10. Eklernu fremdan lingvon. 
Elektu lingvon belsonan, facile 
lerneblan, kun logika gramatiko kaj 
literumado, kaj kies parolantoj 
troviĝas dise tra la tuta terglobo. 

Vi ja scias, pri kiu lingvo temas. ■ 



La historio 
de la tiulingva 
literaturo estas 
recenzita en 
paĝo 25. 

Ora epoko, ora prelego 


Tim Owen 


ATINGIS nin en oktobro la bela sed 
surpriza novaĵo, ke en novembro en 
Londono starigos Japan Society 
publikan prelegon pri Esperanto, 
sub titolo "Rebildigante la pozicion 
de Japanujo sur la monda scenejo 
en la frua 20-a jarcento". Car mi 
profunde interesiĝas pri la unuaj 50 
jaroj de la Esperanto-movado, sed 
aŭdinte kaj sciante nenion pri 
Japanujo, mi taksis la eventon 
partopreninda. Ke ĝi estis senpaga, 
faciligis la decidon vojaĝi al 
Londono. Mi ĝin ne bedaŭras. 

La prelegon prezentis d-ro Ian 
Rapley de la Universitato de 
Kardifo, fakulo pri moderna orient- 
azia historio. Li lernis la bazojn de 
Esperanto kaj komunikis kun 
esperantistoj en Japanujo. Tamen 
rapide sin montris al li la realo, ke 
lia jama altnivela japana lingvo pli 
facilis por komuniki kun ili. Sed li 
metis sin almenaŭ en pozicion uzi 
kaj koni Esperanton. 

Tiu lasta punkto utilis, ĉar li 



mem tute taŭge prelegis pri Esper¬ 
anto al la ĉeestantaro. Plurfoje li 
klare substrekis, ke la rolo de 
Esperanto ne estas anstataŭi 
aliulajn lingvojn, sed fariĝi ilo por 
homoj, kiuj ne jam dividas komunan 
lingvon. Bonega komenco! 

Li rapide kondukis nin tra 
prezentado de la pioniroj de la 
Esperanto-movado japana. Ni aŭdis, 
ekzemple, pri diplomato, kiu ne 
vere kapablis partopreni en ĉirkaŭ- 
tablaj diskutoj. Kvankam tiu 
lernadis la anglan aŭ la francan, la 
lingva distanco tiel vastis, ke 
malgrau plej diligenta strebado li 
simple ne povis konkurenci kun 
denaskuloj. La diplomato fariĝis do 
fervora subtenanto de Esperanto. 
Jen al mi novajo. 

D-ro Rapley montris per fotoj kaj 
anekdotoj, ke la plej pinta periodo 
estis la 1920-aj kaj 1930-aj jaroj, 
koincide ankaŭ "ora epoko", laŭ 
kelkaj historiistoj de Esperanto en 
Eŭropo. Uzadis Esperanton en 
Japanujo anarkiistoj kaj socialistoj, 
lernejanoj, sciencistoj, inĝenieroj 
kaj doktoroj. Vizitis Japanujon 
fremduloj, kiuj parolis la lingvon 
kaj, male, japanoj eksterlandiĝis 
per ĝi. 

Post la prezentado Terry Page 
kaj mi dividis la opinion, ke la 
evento certe ĉeestindis. Eĉ Terry, 

Brian O'Sullivan 


Muriel Shackleton 



MI UNUE vidis Brian 
O'Sullivan, kiam li prezidis 
kongresan komitaton en 
Sheffield, ĉe Ranmoor House, 
eble en 1967. 

Dum jaroj li prezidis la 
jorkŝiran federacion kaj dum 
kelkaj jaroj li redaktis nian 
bultenon. La Blanka Rozo. 

Antaŭe la bulteno estis 
multobligita per ŝablono. 

Brian tute alie faris ĝin, sur 
unu granda folio, kiel 
ĵurnalpaĝo kaj kun koloro. 

Brian dejoris dum britaj 
kongresoj en Sheffield kaj 
ankaŭ en Scarborough en 
2006. Laŭ mi lia plej grava 
laboro estis kiel ano de la organiza 
komitato de studentoj ĉe la 
Universitato de Sheffield, kiuj 
prezentis lingvan festivalon en 
2011. Jam maljuna, Brian ne nur 
ĉeestis komitatkunsidon sed ankaŭ, 
kune kun Gillian Cartledge, dejoris 
ankaŭ tutan semajnfinon. Tiel 


Brian O'Sullivan, fotita dum la 
lingva festivalo en Sheffield en 
2011, kiun li kunorganizis. 

Esperanto enkondukiĝis ĉe la 
festivalo, kaj ankoraŭ restas. 

Brian restos en mia memoro kiel 
bonkora kaj amikema samideano. 
Multaj sentos lian mankon. ■ 


multe pli sperta ol mi, multon 
lernis. Jen bela surprizo ... kiel 
ankaŭ, almenaŭ al mi, la informoj, 
ke Esperanto enjapanujo daŭre 
floras. 

Mia lastatempa esplorado 


montras, ke la japanan Esperanto- 
kongreson en 2012 partoprenis 356 
homoj, 719 en 2013, kaj 407 en 
2015. Ĉu ni iam atingis tiajn 
ciferojn dum la tuta historio de 
Esperanto en Britujo? ■ 

Paul Gubbins 


Esperanto en neesperanta mondo 

Ĉiam plaĉas, kiam legeblas 
esperanta vorto en neesperanta 
mondo. Amuza - kaj argumenteble 
trafa - estas la nomo de la 
nederlanda Rabobank, elektita 
supoze sen scioj pri la internacia 
lingvo. 

Aliajn ekzemplojn trovis Hilary 
Chapman. Vestoj estas la titolo de 
fakrevuo celanta transponti modon 
kaj sciencan esploradon. La nomon 
oni elektis, ĉar la vorto "devenas de 
konstruita lingvo ... sen kulturo" 
kaj "iom utopia kaj avangarda". Sen 
kulturo ... espereble kontribuantoj 
al Vestoj pli spertas pri modo ol pri 
Esperanto. lbesp.org/vestoj 

Kaj germana firmao vendas 
"electric verhicles" (tiel) de la 
marko Trankvile - esperanta nomo 
intence elektita. lbesp.org/trankvile 

Ankaŭ sukero-markon trovis 
Hilary: Pure via. 

Ĉu vi sciis ... 

... ke en 1949 du fratoj, Colin kaj 
Stan Smith, transiris Atlantikon en 
vel-boateto, hejmkonstruita (sed ili 
devenis de familio de boat- 
konstruistoj) kaj nur 20 futojn 
longa, kiu nomiĝis Nova Espero ? 
Pliaj informoj pri la 43-taga, 

2 700-mejla transiro troveblas en 
interreto. lbesp.org/nova-espero 



En Liverpolo ... 

... vizitu la anglikanan 
katedralon kaj, apud la ĉefenirejo, 
vi vidos la tiel nomatan Promenejon 
Popolan (angle: The People's Path). 
ĉi konsistas el brikoj dediĉitaj al 
individuoj kaj al organizajoj - 
inkluzive de Esperanto. La koston 
de la briko pagis membroj de 
Nord-Okcidenta Esperanto- 
Federacio, kaj ĝin fotis Peeter 
Aitai. 

Dum en Ganao ... 

... eble malaperos la angla kiel 
ĉefa lingvo de lerneja instruado. La 
ministrino pri edukado, prof. Jane 
Naana Opoku Agyemang, diris, ke 

"kiam ni povos forigi la anglan [kiel 
lingvon de instruado], ni ŝanĝos ĉi 
tiun landon". Malhelpas infanojn la 
fakto, ke ili estas instruataj per 
fremda medio, aldonis la 
ministrino. Dankon al Istvan Ertl 
pro la ligo! lbesp.org/agyemang 

Komercaj aferoj 

Ne malmultas firmaoj, kiuj 
konscie au nekonscie adoptis 
komercocele esperantan nomon. 
Dum la kristnaska periodo mi 
rimarkis kamionon, kiu apartenas 
al la sanvaro-liveranto Alloga (ne 
eblis foti, ĉar mi ŝoforis). 

Hilary Chapman atentigis pri 
tri tiaj kompanioj, kies nomoj aŭ 
produktaĵoj ŝuldas sian ekziston al 
doktoro Zamenhof: Afero (laŭ la 
retejo la vorto devenas de 
"fiaskinta" provo pri universala 
lingvo), Kurento (speco de 
komputila servilo), kaj Norda Stelo 
(kanada inĝeniera firmao). Aliaj 
ekzemploj bonvenas! 

Plenaĝa Esperanto 

Nia lingvo jam plenaĝiĝis antaŭ 
kelkaj jaroj, kiam ekaperis en la 
interreto almozpetantaj leteroj, 
generate en mizera Esperanto 
(rezulto de maŝintradukado, 
verŝajne), invitante donaci al 
malsanuloj, malriĉuloj, viktimoj de 
inundoj, cunamoj, ŝtormoj, militoj, 
en la tiel nomata tria mondo. 

Legeblis en oktobro en la 


interreto plia indiko pri la maturiĝo 
de Esperanto. La ĉiam observema 
Hilary Chapman rimarkis 
raporton pri minaco farita, en 
Esperanto, dum teksteca reta ludo 
en Usono. Aperis la mesaĝo (mi 
retenas la originalan literumadon 
kaj erarojn): "Se vi logxas en la 
Ohio State universitato, mi avertas 
vin. Morgaux je la 15 an horon de la 
27a de Oktobro 2015, mi mortigos 
studentojn kaj instruistojn per 
pafiloj. Mi havas pafilojn kaj 
eksplodajxojn en mia cxambro, kiu 
mi uzos." 

Ĉu ŝerco aŭ ne, la universitato 
kaj la polico traktis serioze la 
mesaĝon. Jen eble la unua 
terorisma minaco farita en la 
internacia lingvo Esperanto. 

lbesp.org/minaco 

Kiam vortoj bel(l)os ... 

Lenio Marobin atentigas pri 
mencio pri Esperanto en libro 
eldonita en 2011: Is That a Fish in 
Your Ear? The Amazing Adventure 
of Translation. La aŭtoro, David 
Bellos, mallonge parolas pri 
Esperanto, sed nomas ĝin 
"kulturlingvo" de kelkaj centmiloj 
da homoj. Aldonas Bellos, ke 
Esperanto ne uzatas en rondoj 
sciencaj aŭ komercaj sed servas 
ĉefe por traduki por esperantistoj 
poezion, dramon kaj fikcion. Pri 
originala literaturo, malpli bele, 
silentas Bellos. ■ 

